b"\n_START_ARTICLE_\nPont Nelson Mandela\n_START_SECTION_\nProjecte\n_START_PARAGRAPH_\nL'obra est\xc3\xa0 situada al Prat de Llobregat, Barcelona, entre el Port de Barcelona i l'Aeroport del Prat; el pont suporta el vial que unir\xc3\xa0 les dues infraestructures molt a prop de l'espai natural protegit del Delta del Llobregat, que compta amb una valuosa diversitat de vegetaci\xc3\xb3 i fauna, aus particularment. Tamb\xc3\xa9 limita amb el Parc Agrari del Llobregat, una zona agr\xc3\xadcola que aguanta a pesar de la pressi\xc3\xb3 urban\xc3\xadstica que rep de l'\xc3\x80rea Metropolitana de Barcelona._NEWLINE_Per ampliar el Port de Barcelona es va desviar el Llobregat, degut a aquesta actuaci\xc3\xb3 el Pol\xc3\xadgon Pratenc va quedar gaireb\xc3\xa9 a\xc3\xafllat del nucli urb\xc3\xa0 del Prat. Amb la construcci\xc3\xb3 del nou pont es dona acc\xc3\xa9s directe a la zona i es millora la connexi\xc3\xb3 amb la Zona d'Activitats Log\xc3\xadstiques del Port (ZAL).\n_START_SECTION_\nCaracter\xc3\xadstiques t\xc3\xa8cniques\n_START_PARAGRAPH_\nEl pont t\xc3\xa9 304 m de longitud, amb el tram central \xc3\xa9s de 150 m, i l'ample \xc3\xa9s de 29 m. Combina l'esquema resistent de dos arcs inclinats lateralment amb tauler intermedi i les piles amb forma de tr\xc3\xadpode invertit._NEWLINE_El pont destaca entre els ponts del Llobregat i entre els ponts de Catalunya. La seva llum principal, 150 m, el situa en tercera posici\xc3\xb3, igualant al pont sobre l'Ebre de Riba-roja. En primer i seg\xc3\xb3n lloc queden els pont de Tortosa (180 m) i el de Mora d'Ebre (170 m). El Pont Nelson Mandela \xc3\xa9s una obra ic\xc3\xb3nica amb un formalisme estructural singular, que a m\xc3\xa9s a m\xc3\xa9s \xc3\xa9s el major arc de Catalunya._NEWLINE_Quant a la tipologia estructural, el tram central est\xc3\xa0 suportat pels arcs superiors i les piles inclinades s'encasten al tauler formant un esquema de p\xc3\xb2rtic._NEWLINE_El tauler \xc3\xa9s un calaix tricel\xc2\xb7lular de formig\xc3\xb3 postesar de 29 m d'ample i cantell constant de 2,50 m. El parament inferior \xc3\xa9s una superf\xc3\xadcie corba circular.\n_START_SECTION_\nExecuci\xc3\xb3 de les obres\n_START_PARAGRAPH_\nL'obra es va licitar per Infraestructures de la Generalitat de Catalunya el 2008 i es va inaugurar l'abril del 2015. L'obra va tenir un cost de 29 milions d'euros._NEWLINE_Les obres van ser executades per l'empresa contractista principal COPISA i els subcontractistes van ser Mekano4 (per el post-tesat), VSL (que va instal\xc2\xb7lar els tirants i aparells de recolzament, Cimbras y geot\xc3\xa9cnica, SL (cindri) i CEMEX (per el formig\xc3\xb3). El control de qualitat el va realitzar Paymacotas, SA, Eptisa, SL, Metiri Consulting, SL. El projecte inicial el van realitzar les empreses Geoplank, SA i APIA XXI, la direcci\xc3\xb3 de les obres va ser a c\xc3\xa0rrec d'Enginyeria Revent\xc3\xb3s, SL i SAEM."